অস্ট্রেলিয়াকে হারিয়ে বিশ্বকাপ ফাইনালে ভারত

ওয়েব ডেস্ক: আরও একটা আইসিসি ট্রফির নক-আউট ম্যাচ, আবারও সামনে অস্ট্রেলিয়া (Australia Women Cricket Team)। তবে এবার শেষ হাসি হাসল টিম ইন্ডিয়া (India Women Cricket Team)। নভি মুম্বইয়ে ইতিহাস লিখল ভারতের মেয়েরা। মহিলাদের ওডিআই বিশ্বকাপের (ICC Women’s ODI World Cup 2025) ফাইনালে অস্ট্রেলিয়াকে হারিয়ে ফাইনালের টিকিট কনফার্ম করলেন হরমনপ্রীতরা। জেমাইমা রদ্রিগেজের দুরন্ত শতরানের উপর ভর করে ৩৩৮ রান তাড়া করে ম্যাচ জিতল ভারত।

বৃহস্পতিবারের মেগা সেমিফাইনালে টসে জিতে প্রথমে ব্যাট করার সিদ্ধান্ত নেন অজি অধিনায়ক হিলি। কিন্তু সেভাবে শুরু করতে পারেননি তিনি। ক্রান্তির বলে মাত্র ৫ রান করে বোল্ড হন হিলি। তবে দ্বিতীয় উইকেট তুলতে বেগ পেতে হয় ভারতীয় বোলারদের। লিচফিল্ড (১১৯) সেঞ্চুরি করেন, তিন নম্বরে নেমে পেরি খেলেন ৭৭ রানের ঝকঝকে ইনিংস। শেষদিকে গার্ডনার ৬৩ রানের ঝোড়ো ইনিংস খেলেন। তবে ৪৯.৫ ওভারে অলআউট হয়ে যায় অস্ট্রেলিয়া। কিন্তু ভারতের সামনে রেখে যায় ৩৩৮ রানের বিশাল পাহাড়। ভারতের হয়ে সর্বোচ্চ একজোড়া করে উইকেট নেন চরণী এবং দীপ্তি শর্মা।

আরও পড়ুন:  সত্যি হল জল্পনা, KKR-এর হেডকোচ হলেন অভিষেক নায়ার!

সেমিফাইনালের চাপ সামলে সাবধানে শুরু করলেও ১০ রানে আউট হন শেফালী বর্মা। স্মৃতি মন্ধানাও ২৪ রান করে আউট হন। তবে তারপর থেকে খেলা ধরে নেন অধিনায়ক হরমনপ্রীত কৌর এবং জেমাইমা রদ্রিগেজ। ১৬৭ রানের পার্টনারশিপ হয় দুজনের মধ্যে। অধিনায়ক কৌর ৮৯ রানে আউট হলেও শেষমেশ ১২৭ রানে অপরাজিত থেকে ফাইনালের টিকিট পাকা করেন রদ্রিগেজ। এদিন দীপ্তি শর্মা করেন ২৪ রান, রিচা ঘোষের ব্যাট থেকে আসে ২৬ রান, আমানজোত করেন ১০ রান। দুরন্ত সেমিফাইনালে সেভাবে নজর কাড়তে পারেননি অজি বোলাররা। একজোড়া করে উইকেট নেন গার্থ এবং সুদারল্যান্ড।

রবিবার নভি মুম্বইয়ে বিশ্বকাপ ফাইনালে দক্ষিণ আফ্রিকা মহিলা দলের মুখোমুখি হবে ভারতের মেয়েরা। ফাইনালে ঘরের মাঠে একদিকে যেমন বাড়তি আত্মবিশ্বাস নিয়ে নামবেন হরমনপ্রীতরা, তেমনই সেমিতে অস্ট্রেলিয়াকে হারানোর একটা বাড়তি মনোবল পাবে দল। সব মিলিয়ে ভারতীয়দের একটাই আশা, রবিবারও একইভাব বাইশ গজে ইতিহাস লিখে ফিরুক দেশের বীরাঙ্গনারা।

দেখুন আরও খবর: